Mai 2011

**Mai 2011**, kroonika

2011. aasta mai algas pühapäeval ja lõppes 31 ööpäeva pärast teisipäeval.

## [[1. mai]]

* Hiinas jõustus suitsetamiskeeld restoranides, hotellides, raudteejaamades ja teatrites.
* Air France'i lend 447: Prantsusmaa uurimiskomisjon teatas, et Atlandi ookeani põhjast leiti 2009. aastal merre kukkunud Air France'i lennuki must kast. 
* Saksamaa, Austria ja Šveits avasid oma tööjõuturu Ida-Euroopast pärit töötajatele.
* Vatikanis kuulutati õndsaks paavst Johannes Paulus II.

## [[2. mai]]

* Ameerika Ühendriikide väed tapsid Pakistanis Abbottabadi lähedal asuvas majas Usāmah ibn Lādini ja matsid tema surnukeha merre.
* Kanadas toimusid parlamendivalimised. Ametis oleva peaministri Stephen Harperi juhitav Kanada Konservatiivne Partei sai 39,6 protsendiga häältest 308-kohalises parlamendis 167 kohta.
* Kongo Demokraatlikus Vabariigis Lääne-Kasai provintsis Kasai jõel toimunud laevaõnnetuse tagajärjel jäi kadunuks vähemalt 106 inimest.
* Eestisse saabus kahepäevasele visiidile Luksemburgi peaminister Jean-Claude Juncker.
* Eesti majutusasutustele hakkas kehtima uus üle-euroopaline tärnisüsteem.

## [[3. mai]]

* Austria liidukantsler Werner Faymann teatas, et riigis korraldatakse rahvahääletus Türgi võimaliku liitumise üle Euroopa Liiduga.
* Mehhiko põhjaosas Coahuila osariigis Sabinase linna lähedal asuvas söekaevanduses jäi gaasiplahvatuse tagajärjel 50 meetri sügavusele lõksu vähemalt 14 kaevurit, kes tõenäoliselt hukkusid.
* Egiptuse vahendusel kohtunud Palestiina peamised poliitilised rühmitused, sealhulgas Fataḩ ja Ḩamās, sõlmisid koostööleppe, mille alusel moodustatakse ajutine valitsus. Palestiina omavalitsuse liider Maḩmūd ‘Abbās lükkas tagasi Iisraeli peaministri Binyamin Netanyahu üleskutse loobuda leppest ja keskenduda rahu sõlmimisele Iisraeliga.
* Portugali peaministri kohusetäitja José Sócrates teatas, et valitsus jõudis Euroopa Liidu ja Rahvusvahelise Valuutafondiga kokkuleppele 78 miljardi euro suuruses toetuspaketis kolme aasta jooksul.

## [[4. mai]]

* Ameerika Ühendriikide Stanfordi ülikooli ja NASA teadlased teatasid, et satelliidilt Gravity Probe B saadud andmed kinnitavad Albert Einsteini teooriat aegruumi kõverdumise kohta Maa ümber ning Lense-Thirringi efekti. 
* Ameerika Ühendriikides jõustus seadus, mis lubab küttida hunte Montana, Idaho, Oregoni, Utah' ja Washingtoni osariigis.
* Euroopa Liidu ja Indoneesia esindajad sõlmisid lepingu Indoneesia illegaalselt raiutud puidu ekspordi piiramiseks.
* Põlvamaal Orava vallas Piusa külas avas eraisik tule tema maja läbi otsima tulnud politseinike pihta. Tulevahetuses hukkus üks kaitsepolitseinik ja eraisik ise, haavata sai kaks politsei esindajat.
* Pärnu Uue Kunsti Muuseum andis tekstiilikunstnik Ellen Hansenile üle kunsti elutööpreemia TriikRaud 2011.
* Eesti Ekspressi peatoimetajana asus tööle Janek Luts.

## [[5. mai]]

* Brasiilia ülemkohus otsustas, et samasoolised paarid saavad edaspidi oma suhte legaliseerida.
* Egiptuse endisele siseministrile Ḩabīb al-‘Ādilīle mõisteti korruptsiooni eest 12-aastane vanglakaristus. Lisaks süüdistatakse teda rahva pihta tule avamises.
* Elevandiluuranniku põhiseadusnõukogu kuulutas Alassane Ouattara ametlikult presidendivalimiste võitjaks.
* Lõuna-Korea parlament ratifitseeris vabakaubanduslepingu Euroopa Liiduga.
* Mehhiko kaguosas leidis aset 5,8-magnituudine maavärin, mille epitsenter oli Guerrero osariigis umbes 300&nbsp;km Méxicost lõuna pool.
* Norra Oslo ülikooli muuseum ja arstiteaduskond tagastasid Uus-Meremaale kaks eelmisel sajandil omastatud maoori sõduri pead. 
* Sudaani valitsus kiitis heaks otsuse jagada Dārfūri piirkond senise kolme provintsi asemel viieks provintsiks. Uued provintsid on Kesk-Dārfūr, mille keskus on Zalingei, ja Ida-Dārfūr, mille keskus on Aḑ-Ḑu‘ayn.
* Suurbritannias toimus rahvahääletus parlamendi valimissüsteemi muutmise üle. Muutmisettepanek ei leidnud toetust.
* Venemaa tuumajäälõhkujal Taimõr avastati Kara merel radioaktiivse aine leke, mis sunnib laeva tagasi Murmanski sadamasse pöörduma.
* Eestisse saabus kahepäevasele visiidile Sloveenia president Danilo Türk.
* Eesti valitsus kiitis heaks kasutamata saastekvoodi müügi Hispaaniale. Saadava 45 miljoni euro eest ostetakse Tallinnale keskkonnasäästlikud trammid.
* Eesti suusataja Kaspar Kokk teatas oma sportlaskarjääri lõpetamisest.

## [[6. mai]]

* Hispaania ranniku lähedal Vahemerel jäi laevahukus kadunuks vähemalt 22 Mustast Aafrikast pärit pagulast. 
* Jaapani peaminister Naoto Kan andis korralduse peatada Tōkyōst umbes 200&nbsp;km edela pool paikneva Hamaoka tuumajaama kolme reaktori töö, mille turvaabinõusid ei peeta maavärinaohtlikus piirkonnas piisavaks.
* Poola lõunaosas Pszczyna linna söekaevanduses toimus gaasiplahvatus, mille tagajärjel hukkus vähemalt kaks inimest, üle kümne sai vigastada ja kuus inimest jäi kaevandusse lõksu.
* Süüria meeleavaldajate pihta tulistanud julgeolekuväed tapsid Ḩimşis, Ḩamāh's ja Jablah's vähemalt 27 inimest ning vahistasid Damaskuses opositsiooniliidri Rīāḑ Saīfi.
* Tai peaminister Abhisit Vejjajiva teatas, et kavatseb parlamendi laiali saata ja juuliks üldvalimised välja kuulutada.
* Eesti suursaadik Liibanonis Aivo Orav andis Liibanoni presidendile Michel Sleimanile üle oma volikirja. 
* Tartus alustasid Reformierakonna ning Isamaa ja Res Publica Liidu esindajad koalitsioonikõnelusi uue linnavalitsuse moodustamiseks.
* Keskerakonna Pärnu piirkonna aastakoosolekul valiti erakonna poliitikat ja juhtimisstiili kritiseerinud Mart Viisitamme asemele piirkonna esimeheks Kadri Simson.
* Eesti Panga nõukogu nimetas panga asepresidentideks Ülo Kaasiku ja Madis Mülleri. 
* Eesti Muusikaakadeemiale anti üle saksa lavastaja Joachim Herzi annetatud raamatu- ja plaadikogu, mis koosneb ligi 7000 trükisest ja rohkem kui tuhandest heliplaadist.
* Eesti Post andis välja Struve geodeetilist kaart kujutava postmargiploki nominaalväärtusega 1,16 eurot. Ploki kujundas Jaan Saar.

## [[7. mai]]

* Ecuadoris toimus rahvahääletus, kus rahvas esialgsetel andmetel hääletas muu hulgas presidendi volituste suurendamise poolt.
* Hiina, Kõrgõzstan ja Tadžikistan viisid Hiina lääneosas Xinjiangis läbi ühised terrorismivastrased õppused.
* Hiina arheoloogid teatasid, et Hiina kirdeosas Liaoningi provintsis Suizhongi maakonnas leiti 14.–17. sajandil Mingi dünastia ehitatud Hiina müüri tükke, mida kohalikud elanikud olid ehitusmaterjalina kasutanud. 
* Indoneesias peetud Kagu-Aasia Maade Assotsiatsiooni tippkohtumisel puhkes äge tüli, kui Kambodža peaminister Hun Sen tõstatas päevakorravälise teemana Kambodža ja Tai vahelise piiritüli küsimuse.
* Indoneesia idaosas Lääne-Paapuas umbes 500 meetri kaugusel Kaimana lennuvälja maandumisrajast kukkus maandumiskatsel halva ilma tõttu merre Merpati Nusantara Airlinesile kuuluv Sorongist Kaimanasse teel olnud reisilennuk Xian MA60, mille pardal olnud 27 inimest hukkus.
* Iraagis Bagdadis puhkenud vanglamässus hukkus vähemalt 14 inimest.
* Singapuris toimusid parlamendivalimised. Valimised võitis Rahvaaktsiooni Partei, kes sai 60,1 protsendiga häältest parlamendi 87 kohast 81.
* Tartus avati külastajatele teaduskeskuse Ahhaa uus maja.

## [[8. mai]]

* Kreeka vetes leidis aset 5-magnituudine maavärin, mille epitsenter oli Türgi ranniku lähedal Egeuse meres Kosi saarest 16&nbsp;km edela pool. 
* Togos läks tormisel Togo järvel ümber seitse paati; uppus vähemalt 36 inimest.
* Tallinnas Estonia kontserdisaalis kuulutas Eesti Naisliit aasta emaks arsti ja seitsme lapse ema Sirje Saare.
* Kirjandusfestivalil Prima Vista pälvis Eesti Ulmeühingu ja kirjastuse Fantaasia ulmejutuvõistluse esikoha Triinu Meres jutustusega "Joosta oma varju eest".

## [[9. mai]]

* Elevandiluurannik taasalustas kakaoubade eksporti.
* Samoa peaminister Tuilaepa Sailele Malielegaoi teatas, et riik on otsustanud alates 29. detsembrist 2011 asuda teisele poole kuupäevaraja.
* Eesti Vabaõhumuuseumis anti geograaf Jaan Riisile üle Eerik Kumari looduskaitsepreemia.
* Estonian Airi juhatuse esimees Andrus Aljas teatas, et lahkub 1. juunil ametist.

## [[10. mai]]

* Ameerika Ühendriikides tõusis Mississippi jõgi paduvihmade ja lume sulamise tõttu viimase 70 aasta kõrgeimale tasemele. 
* Microsoft teatas, et on sõlminud lepingu Skype'i ostmiseks 8,5 miljardi USA dollari eest. 
* Argentina suurim naftafirma YPF teatas, et Patagoonia lõunaosast avastati viimase 20 aasta suurim naftaleiukoht.
* Kataris toimusid kohalikud valimised, kus oli esmakordselt õigus hääletada ka naistel.
* Liibüa ranniku ääres Tripoli lähedal toimunud laevahukus uppus vähemalt 54 somaali põgenikku. 
* Saksamaal Düsseldorfis toimus Eurovisiooni lauluvõistluse esimene poolfinaal.
* Eesti välisminister Urmas Paet ja Somaalia asepeaminister Abdiweli Mohamed Ali sõlmisid İstanbulis diplomaatilised suhted Eesti ja Somaalia vahel.
* Laevafirma Baltic Scandinavian Lines võttis Paldiski–Kapellskäri liinil käiku uue parvlaeva Lisco Patria.

## [[11. mai]]

* Ameerika Ühendriikide föderaalkohus mõistis Sri Lanka päritolu Wall Streeti suurinvestori Raj Rajaratnami süüdi ebaseaduslikus siseinfo kasutamises umbes 60 miljoni USA dollari teenimiseks. 
* Andorra peaministrina astus ametisse Antoni Martí.
* Hiina ametiisikud teatasid, et Pekingi Keelatud linna paleemuuseumist varastati seitse eset, mille väärtus on kokku üle miljoni euro.
* Hispaania kaguosas Lorca lähedal leidis aset 5,3-magnituudine maavärin, mille tagajärjel varises kokku hooneid ja hukkus vähemalt kümme inimest. 
* Mikroneesia Liiduriikide ametis olev president Manny Mori valiti tagasi uueks ametiajaks.
* Taani rahandusminister Hjort Frederiksen teatas, et paari nädala jooksul taastatakse pisteline piirikontroll Taani piiril Saksamaa ja Rootsiga. 
* Eesti välisminister Urmas Paet ja Sierra Leone välisminister Joseph B. Dauda sõlmisid İstanbulis Eesti ja Sierra Leone vahel diplomaatilised suhted. 
* Tallinna Ülikooli rektoriks inaugureeriti Tiit Land.
* Põlva linnavolikogu valis linnapeaks keskerakondlase Georg Pelisaare.

## [[12. mai]]

* Saksamaal Düsseldorfis toimus Eurovisiooni lauluvõistluse teine poolfinaal. Eestit esindanud laul pääses finaalvõistlusele.
* Soome parlamendivalimiste suurima võitja Põlissoomlaste esimees Timo Soini teatas, et erakond loobub koalitsioonikõnelustest, sest võimalike koalitsioonikaaslaste sotsiaaldemokraatide ja Koonderakonna otsus osaleda Portugali päästepaketis pole neile vastuvõetav.
* Suurbritannia muusikaorganisatsioon BPI kuulutas Londonis Royal Albert Hallis 2011. aasta heliloojaks Arvo Pärdi. 
* Isamaa ja Res Publica Liidu esimees Mart Laar sai Poola suursaadikult Grzegorz M. Poznanskilt Poola III klassi teeneteordeni Eesti ja Poola koostöö arendamise ja ühise ajaloolise pärandi teadvustamise eest.
* Eesti suursaadik Taanis Meelike Palli avas Lõuna-Jüütimaal Fredericias Eesti viienda aukonsulaadi Taanis. Eesti uus aukonsul on Thomas Graversen.
* Elion ja EMT võtsid kasutusele TeliaSonera Grupi logo.

## [[13. mai]]

* Ameerika Ühendriikide Esindajatekoja liige Ron Paul teatas, et kandideerib 2012. aasta presidendivalimistel vabariiklaste presidendikandidaadiks. 
* Costa Ricas leidis kell 16.47 aset 6-magnituudiline maavärin, mille epitsenter asus 25&nbsp;km kaugusel pealinnast San Josést lääne pool ja kolle oli 43,5&nbsp;km sügavusel.
* Pakistanis umbes 35 kilomeetri kaugusel Afganistani piirist Chārsadda piirkonnas Shabqadaris tegi Ţālebān kättemaksuks Usāmah ibn Lādini tapmise eest kaks enesetapurünnakut politseijõudude treeningkeskuses. Hukkus vähemalt 80 inimest, sealhulgas tsiviilisikuid, ning vähemalt 140 sai vigastada.
* Slovakkias Bratislavas toimunud jäähokiliidu kongressil valiti 2016. aasta jäähoki MMi korraldajateks Venemaa linnad Moskva ja Peterburi. 
* Uganda president Yoweri Museveni vannutati ametisse neljandaks ametiajaks.
* Ukraina ametiisikud teatasid, et riigist saadetakse välja kaks Ukraina riigisaladuse kohta infot kogunud Tšehhi saatkonna sõjalist atašeed.
* Vanuatu kohus kuulutas õigustühiseks 24. aprillil 2011 parlamendis toimunud peaministri valimise, sest valituks kuulutatud Serge Vohor sai 52 häälest 26, kuid oleks pidanud saama vähemalt 27. Taastati Sato Kilmani volitused peaministrina.
* Tallinnas algas kolmepäevane Lennart Meri konverents.
* Eesti abituriendid tegid matemaatika riigieksamit.

## [[14. mai]]

* Ameerika Ühendriikides New Yorgis vahistati Rahvusvahelise Valuutafondi juht Dominique Strauss-Kahn, kellele esitati süüdistus seksuaalses kuriteos.
* Haiti presidendina vannutati ametisse Michel Martelly. 
* Jaapani vetes leidis kell 8.35 aset 6,2-magnituudiline maavärin, mille epitsenter asus Honshū saare ranniku ääres 57&nbsp;km Iwaki linnast ida pool ja kolle oli 37,6&nbsp;km sügavusel. Tsunami ohtu ei olnud, kahjudest pole teatatud. 
* Saksamaal Düsseldorfis toimus Eurovisiooni lauluvõistluse finaal. Võitjaks valiti Aserbaidžaani laul "Running Scared"; Eesti laul "Rockefeller Street" jäi eelviimaseks.
* Valgevenes mõistis Minski kohus opositsiooniliider Andrei Sannikovile viieaastase vanglakaristuse Alaksandr Łukašenka vastaste meeleavalduste korraldamise eest 2010. aasta detsembris.

## [[15. mai]]

* Araabia Liiga peasekretäriks alates 1. juunist 2011 valiti Egiptuse välisminister Nabīl al-‘Arabī.
* Haiti president Michel Martelly nimetas peaministri kandidaadiks Daniel Gérard Rouzier'.
* Liibanoni ja Iisraeli piiril toimus tulevahetus, mille tagajärjel hukkus kümme Iisraeli piiri ületanud palestiinlast ja üle saja inimese sai vigastada. 
* Paapua Uus-Guineas leidis aset 6,5-magnituudine maavärin, mille epitsenter oli 122 kilomeetrit Bougainville'i saare rannikust lääne pool. Anti tsunamihoiatus.
* Saudi Araabia kuningas ‘Abd Allāh ibn ‘Abd al-‘Azīz Āl Sa‘ūd avas Ar-Riyāḑi lähedal maailma suurima naiste ülikooli, mis on mõeldud kuni 50 000 üliõpilasele.
* Slovakkias Bratislavas peetud 2011. aasta jäähoki maailmameistrivõistluste finaalis võitis Soome koondis Rootsi koondist 6:1 ja tuli maailmameistriks.
* Šveitsi Zürichi kantonis peetud rahvahääletusel hääletas rahvas eutanaasia keelustamise vastu ning oli nõus lubama seda ka välismaalastele. 
* Taani merevägede laev ründas Somaalia vetes piraatide laeva ja vabastas 16 Iraanist pärit pantvangi. Neli mereröövlit sai surma. 
* Tallinna linnapea Edgar Savisaar ja Peterburi kuberner Valentina Matvijenko allkirjastasid mitmekülgse koostöölepingu Tallinna ja Peterburi vahel.
* Eesti Ajakirjanike Liit valis 2010. aasta parimaks ajakirjanikuks Rein Siku.

## [[16. mai]]

* Ameerika Ühendriikides startis Kennedy Kosmosekeskusest oma viimasele lennule kosmosesüstik Endeavour.
* Belgia kuningas Albert II palus prantsuskeelse Sotsialistliku Partei esimehel Elio Di Rupol moodustada uue valitsuse.
* Euroopa Liidu rahandusministrid kiitsid heaks 78 miljardi euro suuruse Portugali päästepaketi.
* Eesti alpinistid Tanel Tuuleveski ja Andras Kaasik vallutasid maailma kõrgeima mäetipu Džomolungma.
* Allveelaeval Lembit langetati Eesti mereväe lipp.

## [[17. mai]]

* Suurbritannia kuninganna Elizabeth II alustas visiiti Iirimaal. Ta on esimene Suurbritannia riigipea, kes külastab iseseisvat Iirimaad. 
* Eesti arheoloogid teatasid, et Pärnu teatriesise väljaku alt leiti torutööde käigus Põhjasõja-järgse Vene garnisoni kalmistu.
* Kunda lahel algas Eesti mereväe kolmepäevane miinitõrjeõppus Baltic Fortress 2011, millel osalevad miinijahtijad Ugandi ja Sakala ning Läti miinijahtija Visvaldis. 
* Tallinnas toimunud Eesti Ajakirjanike Liidu kongressil valiti liidu juhatuse esimeheks tagasi Peeter Ernits.
* Eesti esimene suursaadik Kuveidis Andre Pung andis Kuveidi emiirile Şabāḩ IV al-Aḩmad al-Jābir aş-Şabāḩile üle oma volikirja.

## [[18. mai]]

* Ameerika Ühendriikides seksuaalkuritegude eest süüdistatav Rahvusvahelise Valuutafondi tegevdirektor Dominique Strauss-Kahn astus ametist tagasi. Tegevjuhi kohusetäitjaks sai John Lipsky. 
* Rahvusvahelise Bookeri auhinna saajaks kuulutati Philip Roth.
* Venemaa president Dmitri Medvedev soovitas Skolkovos peetud rahvusvahelisel pressikonverentsil Ukrainal oma tulevikku planeerides teha valik Venemaa ja Euroopa Liidu vahel ning hoiatas Ameerika Ühendriike külma sõja puhkemise eest, kui raketikilbi rajamisel Venemaa soovidega ei arvestata.
* Eesti Muusika Eksport ja Autorite Ühing avasid üheksa kanaliga eesti muusikale pühenduva internetiraadio Netiraadio.ee.

## [[19. mai]]

* Afganistani idaosas Paktīā provintsis ründasid Ţālebāni võitlejad tee-ehitusfirma hooneid ja tapsid 35 inimest. 
* Ameerika Ühendriigid kehtestasid inimõiguste rikkumise tõttu sanktsioonid Süüria presidendi Bashār al-Asadi vastu, külmutades muu hulgas tema võimalikud varad USAs.
* Argentina lõunaosas Patagoonias Río Negro provintsis kukkus alla Neuquénist Comodoro Rivadaviasse teel olnud Sol Líneas Aéreasi väikelennuk Saab 340. Hukkus 22 inimest.
* Iraagis Kirkūkis hukkus politseinike vastu suunatud pommirünnakutes vähemalt 25 inimest.
* Lätis esitasid ühendused Ühtsus ja Hea Läti Eest presidendikandidaadiks võimuloleva presidendi Valdis Zatlersi.
* Nicaragua lääneosas hakkas purskama Telica vulkaan. Selle jalamilt evakueeriti sadu inimesi.
* Seišellidel algasid kolmepäevased presidendivalimised.
* Türgi lääneosa tabas 6-magnituudine maavärin, mille epitsenter oli umbes 230&nbsp;km İstanbulist lõunas Kütahya provintsis Simavis.
* Eesti valitsus nimetas alates 1. juunist 2011 Tartu maavanemaks senise Elva linnapea Reno Laidre.

## [[20. mai]]

* Ameerika Ühendriikides Washingtonis kohtunud Ameerika Ühendriikide president Barack Obama ja Iisraeli peaminister Binyamin Netanyahu jäid eriarvamusele Iisraeli 1967. aasta Kuuepäevase sõja eelsete piiride taastamise suhtes.
* Jaapan teatas soovist alustada kõnelusi Euroopa Liiduga sõlmitava vabakaubanduslepingu üle. 
* Tallinnas avati Ameerika Ühendriikide Salateenistuse Baltimaade büroo.

## [[21. mai]]

* Ameerika Ühendriikide ärimees Herman Cain teatas, et kandideerib Vabariikliku Partei presidendikandidaadiks.
* Elevandiluuranniku pealinnas Yamoussoukros vannutati pidulikult ametisse president Alassane Ouattara.
* Islandil hakkas purskama Grímsvötni vulkaan.
* Pakistani Hõimualadel Landi Kotali linna lähedal hukkus rünnakus Afganistani teel olnud NATO kütuseveokile vähemalt 16 inimest.
* Seišellidel lõppesid presidendivalimised. Ametis olev president James Michel valiti 55 protsendiga häältest ametisse tagasi.
* Süürias tapsid meeleavaldajate pihta tulistanud julgeolekujõud vähemalt 44 inimest.
* Isamaa ja Res Publica Liidu volikogu otsustas toetada presidendivalimistel Toomas Hendrik Ilvest. 
* Jõgevamaal Palal peeti traditsioonilist laulu- ja tantsupidu, mis seekord kandis pealkirja "Las laps arvab ...". 
* Tallinnas tõmmati kaldale allveelaev Lembit.

## [[22. mai]]

* Ameerika Ühendriikide Minnesota osariigi endine kuberner Tim Pawlenty teatas, et kandideerib Vabariikliku Partei presidendikandidaadiks.
* Ameerika Ühendriikides Missouri osariigis Joplini linnas hukkus tornaado tekitatud kahjustuste tagajärjel vähemalt 116 inimest ja sajad said vigastada.
* Jaapanis Tōkyōs kohtunud Jaapani peaminister Naoto Kan, Hiina peaminister Wen Jiabao ja Lõuna-Korea president Lee Myung-bak sõlmisid leppeid tuumaenergia turvameetmete parandamise ja riikidevaheliste majandus- ja kaubandussuhete edendamine kohta. 
* Küprosel toimusid parlamendivalimised.
* Prantsusmaal Cannes'is lõppenud filmifestivali peaauhinna Kuldne Palmioks sai USA režissööri Terrence Malicki film "Elupuu" ("Tree of Life").

## [[23. mai]]

* Euroopa Liit kehtestas Süüria presidendile Bashār al-Asadile reisikeelu ja külmutas tema varad Euroopas.
* Tšiilis kaevati üles 1973. aastal surnud president Salvador Allende säilmed, et teha kindlaks tema surma põhjus.
* Valgevene riigipank teatas, et Valgevene rubla devalveeriti USA dollari suhtes 55 protsendi võrra.

## [[24. mai]]

* Ameerika Ühendriikide president Barack Obama alustas kolmepäevast visiiti Suurbritannias.
* Tuneesia valitsus teatas, et parlamendivalimised toimuvad 24. juulil 2011.
* Eesti Infotehnoloogia Sihtasutuse nõukogu valis IT Kolledži uueks rektoriks Tiit Roosmaa.

## [[25. mai]]

* Ameerika Ühendriikides oli viimast korda eetris 25 aastat näidatud "Oprah Winfrey Show".
* Prantsusmaa rahandusminister Christine Lagarde teatas, et kandideerib Rahvusvahelise Valuutafondi uueks juhiks.
* Põhja-Korea liider Kim Chŏng-il saabus Hiina pealinna Pekingisse, et kohtuda Hiina presidendi Hu Jintaoga.
* Šveitsi valitsus otsustas, et riigis ei rajata enam uusi tuumaelektrijaamu ega uuendata praegust viit jaama pärast nende kasutusaja lõppu. 
* Uganda parlament kiitis heaks Amama Mbabazi peaministriks nimetamise.
* Eestis alustas kahepäevast visiiti Horvaatia president Ivo Josipović koos abikaasaga.
* Eesti president Toomas Hendrik Ilves võttis vastu Haagis resideeriva Jordaania suursaadiku Khaldūn at-Talhūnī volikirja.
* Eesti suursaadik ÜRO juures Margus Kolga kirjutas alla ühiskommünikeedele, millega sõlmiti Eesti diplomaatilised suhted Saalomoni Saarte ja Tuvaluga.

## [[26. mai]]

* Franz Kafka auhinna saajaks kuulutati iiri kirjanik John Banville.
* Komooride presidendina astus ametisse Ikililou Dhoinine. 
* Prantsusmaal Deauville'is algas G8 tippkohtumine, kus on kõne all muu hulgas rahutused Araabia maades ja Rahvusvahelise Valuutafondi juhi valimine.
* Saksamaal puhkes kolibakteri tüve EHEC põhjustatud haiguspuhang, mille tagajärjel suri vähemalt kümme inimest ja sajad haigestusid.
* Serbias vahistati sõjakuritegudes süüdistatav endine Bosnia serblaste armeejuht kindral Ratko Mladić. 
* Tallinnas algas neljapäevane kirjandusfestival HeadRead.
* Akadeemiline Rahvaluule Selts ja Eesti Kultuurkapital andsid esimese Eesti folkloristika aastapreemia Tartu Ülikooli dotsendile Tiiu Jaagole.

## [[27. mai]]

* Ameerika Ühendriikide riigisekretär Hillary Clinton saabus visiidile Pakistani.
* Eesti Kõrghariduse Kvaliteediagentuur teatas, et EELK Usuteaduse Instituut kaotab hindamisnõukogu otsusega ülikooli staatuse ja peab rakenduskõrgkooliks ümber organiseeruma. 
* Valga linnavolikogu otsustas, et 2012. aasta septembris avatakse Valgas uus gümnaasium.

## [[28. mai]]

* Läti president Valdis Zatlers teatas, et algatab seimi laialisaatmise.
* Maltal toimus nõuandev rahvahääletus abielulahutuse lubamise üle. Rahvas hääletas abielulahutuste legaliseerimise poolt. 
* Eestimaa Rahvaliidu kongress valis erakonna esimeheks Margo Miljandi.
* Eesti Kaasaegse Kunsti Muuseumis anti üle esimene 5000 euro suurune Köleri auhind. Auhinna sai Jevgeni Zolotko. Publikupreemia pälvis Tõnis Saadoja.

## [[29. mai]]

* Abhaasia president Sergei Bagapš suri Moskva haiglas. Presidendi kohusetäitjaks sai senine asepresident Aleksandr Ankvab.
* Afganistanis Helmandi provintsis hukkus NATO õhurünnaku tagajärjel 14 tsiviilisikut.
* Brasiilia, Hiina, India, Lõuna-Aafrika Vabariik ja Venemaa esitasid ühise avalduse, milles kritiseerivad Euroopa riikide domineerimist Rahvusvahelise Valuutafondi juhtimises. 
* Nigeerias vannutati uueks ametiajaks ametisse president Goodluck Jonathan.

## [[30. mai]]

* Saksamaa valitsus otsustas sulgeda 2022. aastaks kõik riigi tuumaelektrijaamad.

## [[31. mai]]

* Air France'i lend 447: 2009. aastal Atlandi ookeani kukkunud Air France'i lennuki vrakist toodi välja 75 surnukeha.
* Liibüa liidri Mu‘ammar al-Qadhdhāfīga kõnelusi pidanud Lõuna-Aafrika Vabariigi president Jacob Zuma teatas, et Mu‘ammar al-Qadhdhāfī ei ole nõus võimust loobuma.
* Maailma Terviseorganisatsioon tunnistas mobiiltelefonide tekitatava kiirguse potentsiaalselt vähki tekitavaks.
* Serbia kohus lükkas tagasi sõjakuritegudes süüdistatava Ratko Mladići taotluse halva tervise tõttu teda mitte Haagi tribunali alla anda ning Mladić saadeti Haagi.
* Sudaani põhjaosa ja Lõuna-Sudaan jõudsid Aafrika Liidu vahendusel kokkuleppele demilitariseeritud tsooni loomises kahe maa piirile. 
* Süüria president Bashār al-Asad kuulutas poliitilistel põhjustel vangistatutele välja amnestia. 
* Tiibeti vaimne juht dalai-laama Tenzin Gyatso loobus ametlikult oma poliitilistest ja administratiivsetest volitustest. Tema järglaseks poliitilise liidrina sai Lobsang Sangay.
* Tšetšeenias vahistati Rustam Mahmudov, keda süüdistatakse ajakirjanik Anna Politkovskaja mõrvas. 
* Eesti president Toomas Hendrik Ilves nimetas Aivo Orava Eesti suursaadikuks Süürias.